REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/253-17

24. novembar 2017. godine

B e o g r a d

**Z A P I S N I K**

**26. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 22. NOVEMBRA 2017. GODINE**

Sednica je počela u 11,00 časova.

 Sednicom je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Neđo Jovanović, Đorđe Komlenski, Aleksandar Martinović, Žarko Mićin, Jovan Palalić i Balint Pastor.

Osim članova Odbora, sednici su prisustvovali i Tanja Tomašević Damnjanović, zamenik člana Mihaila Jokića, Aleksandra Majkić, zamenik člana Biljane Pantić Pilja i Marko Parezanović, zamenik člana Katarine Rakić.

 Sednici nisu prisustvovali članovi Odbora: Miletić Mihajlović, Dušan Pavlović, Nataša Mićić, Vjerica Radeta, Sreto Perić i Dušan Petrović, niti njihovi zamenici.

 Predsaednik Odbora je obavestio prisutne da je sednicu sazvao u roku kraćem od roka predviđenog članom 72. stav 2. Poslovnika Narodne skupštine, kako bi se omogućilo Narodnoj skupštini da što pre donese odluku o prestanku funkcije predsednika Osnovnog suda u Novom Sadu i stvorili uslovi da Visoki savet sudstva bez odlaganja predloži kandidate za izbor predsednika Osnovnog suda u Novom Sadu.

Predsednik Odbora je konstatovao da su ispunjeni uslovi za rad i punovažno odlučivanje, nakon čega je predložio, a članovi Odbora su **jednoglasno** utvrdili sledeći

D n e v n i r e d :

1. Utvrđivanje Predloga odluke o prestanku funkcije predsednika Osnovnog suda u Novom Sadu;
2. Razno.

 Pre prelaska na rad po tačkama utvrđenog dnevnog reda predsednik je stavio na glasanje, a članovi Odbora su **bez primedbi, jednoglasno usvojili**: Zapisnik sa 22. sednice Odbora održane 15. septembra 2017. godine; Zapisnik sa 23. sednice Odbora održane 3. oktobra 2017. godine, Zapisnik sa 24. sednice Odbora održane 9. oktobra 2017. godine i 25. sednice održane 2. novembra 2017. godine.

**PRVA TAČKA** – Utvrđivanje Predloga odluke o prestanku funkcije predsednika Osnovnog suda u Novom Sadu.

**Petar Petrović** je rekao da je Anđelka Stanojević, predsednika Osnovnog suda u Novom Sadu, dostavila dopis, zaveden pod 03 Broj: 118-3377/17 od 7. novembra 2017. godine, kojim traži da Narodna skupština donese odluku o prestanku funkcije predsednika Osnovnog suda u Novom Sadu, s obzirom da ju je Visoki savet sudstva izabrao za sudiju Višeg suda u Novom Sadu.

Predsedavajući je otvorio raspravu u vezi sa ovom tačkom dnevnog reda, pa kako se niko od prisutnih nije javio za reč, stavio je na glasanje predlog da Odbor za pravosuđe, državnu upravu i lokalnu samoupravu utvrdi Predlog odluke o prestanku funkcije predsednika Osnovnog suda u Novom Sadu Anđelki Stanojević i uputi ga Narodnoj skupštini na usvajanje po hitnoj proceduri.

 Za predstavnika Odbora na sednici Narodne skupštine određen je Petar Petrović, predsednik Odbora.

 Članovi Odbora su **jednoglasno** usvojili navedeni predlog.

**DRUGA TAČKA –** Razno.

 Predsednik je obavestio prisutne da će uskoro biti održana još jedna sednica Odbora sa sličnim dnevnim redom.

Sednica je završena u 11,15 časova.

SEKRETAR PREDSEDNIK

Sanja Pecelj Petar Petrović